Uznesenie Všeobecného súdu (piata komora) z 9. septembra 2021 – GABO:mi/Komisia
(vec T‑881/19)
„Arbitrážna doložka – Šiesty a siedmy rámcový program v oblasti výskumu, technického rozvoja a demonštračných činností (2002 – 2006 a 2007 – 2013) – Rámcový program pre výskum a inováciu ‚Horizont 2020‘ (2014 – 2020) – Dohody o subvenciách – Započítanie pohľadávok – Označenie žalovaného – Nedodržanie formálnych náležitostí – Článok 76 písm. d) rokovacieho poriadku – Zjavná neprípustnosť“
1.      Súdne konanie – Podanie návrhu na Všeobecný súd na základe arbitrážnej doložky – Postavenie žalovaného – Dohody o subvenciách uzatvorené v rámci šiesteho a siedmeho rámcového programu v oblasti výskumu, technického rozvoja a demonštračných činností (2002 – 2006 a 2007 – 2013) a rámcového programu pre výskum a inováciu „Horizont 2020“ (2014 – 2020) – Dohody uzatvorené s Výkonnou agentúrou pre výskum (REA) – Žaloba proti Komisii – Zjavná neprípustnosť
(článok 272 ZFEÚ; nariadenie Rady č. 58/2003; rozhodnutie Komisie 2013/778)
(pozri body 27 – 31)
2.      Súdne konanie – Návrh na začatie konania – Formálne náležitosti – Určenie predmetu konania – Zhrnutie dôvodov, na ktorých je návrh založený – Všeobecný odkaz na iné dokumenty priložené k návrhu – Neprípustnosť
[článok 272 ZFEÚ; Štatút Súdneho dvora, článok 21 prvý odsek a článok 53 prvý odsek; Rokovací poriadok Všeobecného súdu, článok 76 písm. d)]
(pozri body 35 – 39, 47 – 50)
Predmet
Návrh podaný na základe článku 272 ZFEÚ, na uloženie Komisii povinnosť preplatiť oprávnené náklady, ktoré žalobkyňa vynaložila po prvé od augusta 2015 do apríla 2016 a po druhé v období, v ktorom prebiehalo predbežné konanie o platovej neschopnosti, a to sumu 1 680 681,82 eura, navýšenú o úroky vo výške 76 552,6 eura, na základe dohôd o subvenciách poskytnutých v rámci šiesteho a siedmeho rámcového programu v oblasti výskumu, technického rozvoja a demonštračných činností a rámcového programu v oblasti výskumu a inováciu „Horizont 2020“
Výrok
1.
Žaloba sa zamieta ako neprípustná.
2.
GABO:mi Gesellschaft für Ablauforganisation:milliarium mbH & Co. KG je povinná nahradiť trovy konania.